అవంతివర్మన్ (కాశ్మీర్)

అవంతివర్మన్ (మరణం: 11 జూన్ 883) ఉత్పల వంశం స్థాపకుడు, 855 నుండి 883 వరకు కాశ్మీర్ రాజు. ఇతను పుల్వామా లోని అవంతిపొరాలో అవంతిస్వామి దేవాలయం నిర్మించాడు.

 పాలన 
అవంతివర్మన్ కర్కోట సింహాసనాన్ని స్వాధీనం చేసుకున్న ఐదుగురు సోదరులలో ఒకడైన ఉత్పలుని మనుమడు. ఉత్పలుని మంత్రి సూర్యునిచే పెంచబడిన అవంతివర్మన్ 855లో కాశ్మీర్ సింహాసనాన్ని అధిరోహించి ఉత్పల వంశాన్ని స్థాపించాడు, తద్వారా కర్కోటుల పాలన అంతం చేశాడు. అవంతివర్మన్ ఇంజనీరు, వాస్తుశిల్పి అయిన సుయ్యను తన ప్రధానమంత్రిగా నియమించాడు. గత నలభై ఏళ్లుగా జరిగిన అంతర్యుద్ధాల కారణంగా దేశం తీవ్రంగా దెబ్బతింది. అవంతివర్మన్ పాలన ఆర్థిక వ్యవస్థను పునరుద్ధరించింది. సుయ్య జీలం నది పూడిక తీయించి దాని ప్రవాహ మార్గాన్ని మళ్లించాడు.

అతని పాలనా కాలంలో, 880లో, జమ్మూ కాశ్మీర్ లోని బారాముల్లా జిల్లాలో ఉన్న సుయ్యపూర్ (ప్రస్తుత సోపోర్) పట్టణాన్ని సుయ్య స్థాపించాడు.

ప్రముఖ కవులు రత్నాకరుడు, ఆనందవర్ధనుడు అతని ఆస్థానంలో ఉండేవారు. ఈ కాలంలో వరి ధర 36 నుండి 20 దినార్లకు పడిపోయింది. ప్రధానమంత్రిగా సుయ్య పెద్ద ఎత్తున బంజరు భూములను సాగులోకి తెచ్చాడని చెబుతారు. బారాముల్లా జిల్లాలోని సుయ్యపూర్ లేదా సోపోర్ పట్టణానికి అతని పేరు పెట్టారు.

సుయ్య సోపోర్‌లో పనిచేస్తున్నప్పుడు, ఎవరూ నీటిలో స్నానం చేయడానికి రాలేదు. రాజు తన ఖజానాలోని కొంత భాగాన్ని నీటిలో విసిరేయాలని ఆజ్ఞాపించాడు, దీంతో పెద్ద సంఖ్యలో ప్రజలు తమకు వీలైనన్ని నాణేలను సంపాదించడానికి నదిలోకి ప్రవేశించారు. సుయ్య పనులను కొనసాగించి నదిలోని పూడికను తొలగించాడు.

 కళలు 
అవంతివర్మన్ కళా పోషకుడు. అతని కాలంలో అత్యంత ప్రసిద్ధ పండితుడు ధ్వన్యాలోకం రచయిత ఆనందవర్ధనుడు. ఇతను అవంతిపూర్, సుయాపూర్ నగరాలను స్థాపించాడు. ఇతను విష్ణువు, శివుడికి అంకితం చేసిన అనేక హిందూ దేవాలయాలతో పాటు బౌద్ధ విహారాలను నిర్మించాడు. అవంతిపూర్‌లో వరుసగా శివుడు, విష్ణువుకు అంకితం చేయబడిన అవంతిశ్వర, అవంతిస్వామి దేవాలయాలు వీటిలో ముఖ్యమైనవి.

 మరణం - వారసత్వం 
అవంతివర్మన్ 883లో మరణించాడు, అతని మరణం తరువాత అతని వారసుల మధ్య మరొక అంతర్యుద్ధం జరిగింది. చివరగా 885లో శంకరవర్మన్ సింహాసనాన్ని కైవసం చేసుకుని 902 వరకు పాలించాడు.

 మూలాలు 

వర్గం:శైవలాలు
వర్గం:శైవం
వర్గం:శివకవుల సాహిత్యం